  Майя Бывальцева Мар сярысь гожъяло туала нылкышно кылбурчиос, даур ӵоже кыӵе воштӥськонъёсты пусйыны луэ та удысын? Та сярысь вераськизы пӧртэм вакытъёсы вордӥськем кылбурчиос но литератураез эскерисьёс 10-тӥ оштолэзе Ижкарын Геннадий Красильниковлэн музей-квартираяз ортчем пумиськонын. Валамон, чузъяськизы трос кылбуръёс но. «Лулы мынам возьвыл бубли ке но…» ӝытэ 20 пала кылбурчиос люкаськизы. Соос пӧлын Татьяна Чернова, Галина Романова, Зинаида Рябинина, Юлия Разина, Елена Миннигараева, Анастасия Шумилова, Марина Пахомова, Анна Бурдина но мукетъёсыз. Кылбур ӝыт Ашальчи Окилэн вордскем дырысеныз 120 ар тырмонлы сӥземын вал бере, литератураез эскерисез, кылосбур тодосъя кандидатэз Вера Пантелееваез туала кылбурчиосты Ашальчи Окиен ӵошатыны куримы. Со гожъяськем дырысен улон туж зол воштӥськиз — мерлык ласянь но, политика ласянь но. Озьы ик воштӥськиз удмурт нылкышно кылбурет но — пуштросэз ласянь но, вылтусыз ласянь но, пусйиз Вера Пантелеева. Тужгес но висъясько 21-тӥ даурысь кылбурчиос. Ашальчи Оки 37 кылбур гожтӥз, тросэз соос палдурес яратонэн герӟаськемын вал. Туала кылбурчиослы та тема тунсыко уг поты ни. «Басьтӥм ке 21-тӥ даурез, туэ асьме нылкышно кылбурасьёсмы сыӵе палдурес яратон сярысь, нырысь ик, ӧжытгес гожъяло ни, кыкетӥез, соос сыӵе сюлэмзы чигиськыса со сярысь уг гожъяло. Ашальчи Окилэн кылбуръёсаз со палдурес яратонэз воксё но риторической юанъёсын котьку но: мон яратӥсько, нош малы тон уд лыктӥськы, нош малы тон мон шоры уд учкиськы, мон тонэ возьмасько, нош тон кытын, кытын тон? Валамон, риторической юанлы валэктонэз ӧвӧл. А туэ кылбурасьёс оломае, олокинэ яратонзэс, валэктонэз возьмаса уг уло», — лыдъя Вера Пантелеева. Удмурт нылкышно кылбуретлы сӥзем ӝыт Солэн кылъёсызъя, 21-тӥ даурысь кылбурчиос эрикоесь. Со сяна, соос виртуальной улонын, интернетын уло. Кылдэмын ини сыӵе явление, валатон — сетевой литература, сетература, соин ик оглом кылбуранэ выже ини медийной культуралэн тодметъёсыз. <…> Валамон, форма ласянь но шӧдӥське. Ашальчи Оки кылбураз традиционной формаосын, али ӵемгес верлибр амалэ выжо, тӧдьы кылбуранэ Вера Пантелеева, литератураез эскерисьЕгит кылбурчилэн Анастасия Шумиловалэн, кылсярысь, кылбуран манерез воксё но прозалы кельше, солэн кылбуранэз оглом дунне культураен герӟаськемын, лыдъя тодосчи. Со сыӵе интеллектуальной поэзия. Кылбуран — со кыӵе ке но интеллектуальной вожвылъяськон кадь. Солэн потэ вераськемез, малпаськемез дуннеысь трос пӧртэм со дорозь улӥсь кылбурасьёсын, философъёсын. Со соосын ченгеше, со соосын споръяське, соосын кыӵе ке но диалоге пыремез потэ, шуомы. Мукетъёсыз, тани, шуомы, Лена Панфилова яке Зинаида Рябинина, клыбуръёсазы воксё но публицист выллем кадь луо, малы ке шуоно соослэн сыӵе зэмос публицистической, гражданской куаразы кылбуретазы но пыӵамын Вера Пантелеева, литератураез эскерисьКызьы вераз литератураез эскерись тодосчи, та пумиськонэ лыктэм котькуд кылбурчи сярысь нимысьтыз вераськон ӝыт ортчытыны луэ, котькудӥзлэн соослэн удмурт литератураын асьсэлэн интызы вань. Ашальчи Окилэн лёгем сюрестӥз мыно 1970–1980 аръёсы гожъяськись кылбурчиос, лыдъя тодосчи. Нош со вакытысь тужгес яркыт кылбурчиос — Алла Кузнецова, Людмила Кутянова, Татьяна Чернова но Галина Романова. 80-тӥ аръёсысь кылбурчиослэн чуръёссы туж зол, шумесын кадь, сурамын удмурт фольклорен, со шӧдӥське образъёс вылын но, кылбуръёслэн формаоссы вылын но. Со форма ласянь, композиция ласянь, тез-антитез амалэн кутэмын: тон лыктӥськод ке, шунды пиштэ, тон кошкиськод ке, зоре. Сыӵе традиционной фольклорысь басьтэм формула выллем. Солы луыса ик тросэз кылбуръёссы кырӟан луизы Вера Пантелеева, литератураез эскерисьТа кылбурчиос пуштрос ласянь но Ашальчи Окилэсь мытэм сюрессэ азинто, шуиз Вера Пантелеева. «Ӵемысь гожъяло палдурес яратон сярысь, озьы ик асьсэды улэгес пукто, пиосмуртэн ӵошатыса. Котьку но яратонзэс возьмало, риторической юанъёс сётъяло, соос озьы ик кышкасесь, возьдаськисесь», — пусйиз тодосчи. Пӧртэм вакытъёсы, пӧртэм сямен но пӧртэм пуштросэн гожъяськись кылбурчиосты огазея одӥгез — соослэн уг луы гожъяськытэк улэмзы. Галина Романова, кылсярысь, одӥг учырез тодаз ваиз: солэсь малы гожъяськиськод шуыса юаллям, уг тодӥськы, вылӥысь юалэ, пе, шуи — чуръёс асьсэос лыкто, гожтытэк уг луы. Та пумиськонэ лыктэм кылбурчиослэсь ужъёссэс эшшо 100 ар ортчыса тодазы ваёзы меда-а, кызьы али асьмеос Ашальчи Окиез сӥлы кариськомы? Ивортодэтъя «Удмуртия» агентстволэн таӵе юанэзлы Вера Пантелеева вераз: «Туж потэ вылэм, удмурт кылмы 100 ар ортчыса но мед улоз. Удмурт кылмы луиз ке, ваньмыз интыяз луоз». Тегъёс: Лулчеберет Ижкар Литература Удмуртия удмурткыл  